CELEX: 32017D0810
Language: da
Date: 2017-05-10 00:00:00
Title: Kommissionens gennemførelsesafgørelse (EU) 2017/810 af 10. maj 2017 om en undtagelse fra gensidig anerkendelse af godkendelserne af biocidholdige produkter indeholdende borsyre forelagt af Frankrig, jf. artikel 37 i Europa-Parlamentets og Rådets forordning (EU) nr. 528/2012 (meddelt under nummer C(2017) 2935)

12.5.2017   
            
            
               DA
            
            
               Den Europæiske Unions Tidende
            
            
               L 121/45
            
         KOMMISSIONENS GENNEMFØRELSESAFGØRELSE (EU) 2017/810
   af 10. maj 2017
   om en undtagelse fra gensidig anerkendelse af godkendelserne af biocidholdige produkter indeholdende borsyre forelagt af Frankrig, jf. artikel 37 i Europa-Parlamentets og Rådets forordning (EU) nr. 528/2012
   
      
         (meddelt under nummer C(2017) 2935)
      
   
   (Kun den franske udgave er autentisk)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 528/2012 af 22. maj 2012 om tilgængeliggørelse på markedet og anvendelse af biocidholdige produkter (1), særlig artikel 37, stk. 2, litra b), og
   ud fra følgende betragtninger:
   
               (1)
            
            
               Selskabet Rütgers Organics GmbH (»ansøgeren«) har indgivet en fuldstændig ansøgning til Frankrig om gensidig anerkendelse af en godkendelse meddelt af Tyskland for så vidt angår et træbeskyttelsesmiddel indeholdende aktivstoffet borsyre (i det følgende benævnt »produktet«). Tyskland godkendte produktet til erhvervsmæssige brugeres forebyggende behandling mod rådsvamp i træ og insekter samt underjordiske termitter og drywoodtermitter.
            
         
               (2)
            
            
               Borsyre er klassificeret som reproduktionstoksiske stoffer i kategori 1B, jf. Europa-Parlamentets og Rådets forordning (EF) nr. 1272/2008 (2), og opfylder derfor udelukkelseskriteriet i artikel 5, stk. 1, litra c), i forordning (EU) nr. 528/2012. I henhold til artikel 5, stk. 2, tredje afsnit, i nævnte forordning skal anvendelsen af et biocidholdigt produkt, som indeholder borsyre, begrænses til medlemsstater, hvor mindst én af de i dette stykke fastsatte betingelser er opfyldt.
            
         
               (3)
            
            
               Frankrig fandt, at ingen af betingelserne i artikel 5, stk. 2, i forordning (EU) nr. 528/2012 var opfyldt, og gav i henhold til artikel 37, stk. 2, i nævnte forordning ansøgeren meddelelse om sin hensigt om at afvise godkendelse i Frankrig. Begrundelsen for en sådan afvisning er beskyttelse af menneskers liv og sundhed, særlig af sårbare grupper, som omhandlet i artikel 37, stk. 1, litra c), i den pågældende forordning.
            
         
               (4)
            
            
               Ansøgeren var uenig i den foreslåede afvisning og mente, at den pågældende foranstaltning ikke er tilstrækkeligt begrundet i de hensyn, der er oplistet i artikel 37, stk. 1, i forordning (EU) nr. 528/2012. Derfor gav Frankrig den 6. oktober 2016 Kommissionen meddelelse herom, jf. artikel 37, stk. 2, andet afsnit, i nævnte forordning.
            
         
               (5)
            
            
               På baggrund af de af Frankrig fremførte argumenter fremgår det, at risikoen ved erhvervsmæssige brugeres anvendelse af produktet, som ganske vist er acceptabel i henhold til relevante eksponeringsmodeller, ikke er ubetydelig, at andre træbeskyttelsesmidler, som indeholder aktivstoffer, der ikke opfylder udelukkelseskriterierne i artikel 5, stk. 1, i forordning (EU) nr. 528/2012, er tilgængelige på det franske marked for den påtænkte anvendelse af produktet, og at produktet hidtil ikke har været tilgængeligt på det franske marked. Frankrig finder således, at produktet ikke er væsentligt for at kunne imødegå eventuelle alvorlige farer for menneskers sundhed, dyresundheden eller miljøet, og at det ikke vil have uforholdsmæssigt negative virkninger for det franske samfund, hvis produktet ikke godkendes i Frankrig.
            
         
               (6)
            
            
               Ingen af betingelserne i artikel 5, stk. 2, i forordning (EU) nr. 528/2012 er opfyldt. Formålet med nævnte forordning er at forbedre den frie bevægelighed for biocidholdige produkter i Unionen og samtidig sikre et højt niveau for beskyttelse af både menneskers og dyrs sundhed og miljøet, særlig af sårbare grupper. Erhvervsmæssige brugere er stærkt eksponeret for biocidholdige produkter over længere tid og opfylder definitionen af »sårbare grupper«, jf. artikel 3, stk. 1, litra ad), i forordning (EU) nr. 528/2012. Kommissionen vurderer derfor, at den foreslåede undtagelse fra gensidig anerkendelse opfylder betingelsen i artikel 37, stk. 1, litra c), i nævnte forordning.
            
         
               (7)
            
            
               Foranstaltningerne i denne afgørelse er i overensstemmelse med udtalelse fra Det Stående Udvalg for Biocidholdige Produkter —
            
         VEDTAGET DENNE AFGØRELSE:
   Artikel 1
   1.   Den af Frankrig foreslåede undtagelse fra gensidig anerkendelse for så vidt angår det i stk. 2 omhandlede produkt er begrundet i hensynet til beskyttelse af menneskers liv og sundhed, særlig sårbare grupper, jf. artikel 37, stk. 1, litra c), i forordning (EU) nr. 528/2012.
   2.   Stk. 1 finder anvendelse på de produkter, der er identificeret ved følgende numre i registret over biocidholdige produkter.
   
                
            
            
               BC-QC011565-51.
            
         Artikel 2
   Denne afgørelse er rettet til Den Franske Republik.
   
      Udfærdiget i Bruxelles, den 10. maj 2017.
      
         
            På Kommissionens vegne
         
         Vytenis ANDRIUKAITIS
         
            Medlem af Kommissionen
         
      
   
   
      (1)  EUT L 167 af 27.6.2012, s. 1.
   
      (2)  Europa-Parlamentets og Rådets forordning (EF) nr. 1272/2008 af 16. december 2008 om klassificering, mærkning og emballering af stoffer og blandinger og om ændring og ophævelse af direktiv 67/548/EØF og 1999/45/EF og om ændring af forordning (EF) nr. 1907/2006 (EUT L 353 af 31.12.2008, s. 1).